recursal/SuperWikiNEXT-32B huggingface dataset:
Oscypek-juustoa.
Juustokauppiaita torilla Zakopanessa.
**Oscypek** on pääosin lampaanmaidosta valmistettava puolalainen juusto, jota valmistetaan Podhalen alueella. Oscypek on EU:n suojattu alkuperänimitys.

Oscypekin historia on liitetty valakeihin, jotka toivat lampaanpaimennukseen ja juustonvalmistukseen liittyneitä perinteitä Puolan Podhalen alueelle 1100- ja 1200-luvuilla. Oscypekin nimi juontuu paikallisen murteen sanasta *scypać*, joka merkitsee eri lähteiden mukaan joko juustomuotista juontuvaa jakamista tai valmistusprosessiin samaan tapaan liittyvää puristamista ja vaivaamista. Juustoja saatettiin käyttää moneen tarkoitukseen, esimerkiksi maksuvälineenä paimenille tai lahjoina kirkolle tai kuninkaalle. Juuston suosio on hiljattain kasvanut perinteiseen ja paikalliseen ruokaan kohdistuneen kiinnostuksen kasvun myötä. Toisaalta juuston valmistusmäärät ovat vähentyneet valmistukseen liittyvän byrokratian takia. Valmistajat joutuvat esimerkiksi pitämään kirjaa juuston valmistukseen käytetyn lampaan ja lehmänmaidon määrästä. Juusto sai EU:n suojatun alkuperänimityksen vuonna 2008.

EU:n suojatun alkuperänimityksen perusteella oscypekin valmistuksessa käytettävän maidon tulee olla vähintään 60 % lampaanmaitoa. *Baca* on paikallinen ammattinimike lammaspaimenille ja juuston valmistajille. *Bacówki* on puolestaan nimitys pienille majoille, joissa juusto valmistetaan. Lampaat lypsetään kaksi kertaa päivässä, ja maitoa kuluu kuudesta seitsemään litraa yhtä juustokiloa kohden. Juustoa valmistetaan vain huhtikuun ja lokakuun välisenä aikana, jolloin lampaita voidaan ruokkia tuoreella ruoholla. Maito kuumennetaan ja siihen lisätään juoksute. Sekoittamalla syntyvä juustomassa asetellaan *oscypiorka*-nimellä tunnettuihin puisiin juustomuotteihin. Juustoja on kolmenkokoisia, pieniä, keskikokoisia ja suuria, joista vain jälkimmäiset on sisällytetty EU:n suojattuun alkuperäisnimitykseen.

Oscypek on syöty perinteisesti sellaisenaan, mutta sitä voi myös grillata tai paistaa. Juuston kanssa saatetaan tarjoilla esimerkiksi puolukkahilloa, salaattia tai pastaa. Juuston rakennetta on verrattu mozzarellaan, mutta sen maku on terävämpi, suolaisempi ja savuisempi.

Lähteet
-------

1. 1 2 3  Olga Mecking: Poland's surprisingly beautiful cheese *BBC Travel*. BBC. Viitattu 29.3.2018. (englanniksi)
**Oseanian yleisurheiluliitto, OAA** (*Oceania Athletic Association*) on Oseanian alueen yleisurheilun kattojärjestö. OAA toimii IAAF:n alueellisena liittona. Alueellisia liittoja on yhteensä kuusi. OAA koostuu kansallisista yleisurheiluliitoista, jotka ovat IAAF:n jäseniä. Ainoastaan IAAF:n hyväksymät liitot voivat liittyä OAA:n jäseniksi. Tällä hetkellä OAA:han kuuluu 19 kansallista liittoa. Oseanian yleisurheiluliiton päämaja sijaitsee *Hermit Parkissa* (Queensland) Australiassa. OAA:n puheenjohtajana toimii Norfolkinsaarelta kotoisin oleva Geoffrey Gardner.

OAA järjestää Oseanian alueellisia mestaruuskilpailuja.

Historia
--------

Oseanian alueen yleisurheilujärjestöt kokoontuivat ensimmäisen kerran yhteiseen kongressiin 21. elokuuta vuonna 1969 Papua-Uudessa-Guineassa nimellä *Australasian Area Group*. Tuolloin alueella oli vain yhdeksän IAAF:n jäsenmaata ja niistäkin kaksi (Fidži ja Uusi-Seelanti) ei halunnut liittyä liittoon. Liiton organisaatio muodostuikin virallisesti vasta kaksi vuotta myöhemmin, nyt nimellä *Oceania Amateur Athletic Association*.

Aiheesta muualla
----------------

* Virallinen sivu
**Theodor Hugo Fredrik Boldt** (19. tammikuuta 1827 Hamina – 31. tammikuuta 1894 Pietari) oli suomalainen Venäjän keisarikunnan armeijassa palvellut kenraaliluutnantti.

Boldtin vanhemmat olivat lääketieteen tohtori, kollegineuvos Georg Fabian Boldt ja vapaaherratar Eleonora Sofia Lybecker. Myös hänen kahdesta veljestään, Johan Dietrich Boldtista ja Konstantin Ferdinand Boldtista, tuli kenraaleita. Theodor Hugo Fredrik Boldt tuli Haminan kadettikoulun oppilaaksi 1838. Vänrikiksi ylennettynä hän palveli Käkisalmeen sijoitetussa joukko-osastossa vuodesta 1847. Aliluutnantti hänestä tuli 1849, luutnantti 1850, kapteeni 1863 ja eversti 1867. Tuolloin hänet siirrettiin Irkutskiin jalkaväkirykmentin pataljoonankomentajaksi. Reservipataljoonan komentaja hänestä tuli 1868 ja jalkaväkirykmentin komentaja 1873. Rykmentinkomentajana Boldt osallistui Turkin sotaan 1877–1878, jonka lopulla hänet ylennettiin kenraalimajuriksi. Jalkaväkidivisioonan prikaatin komentajaksi Boldt tuli 1881 ja sotapalveluksesta hän erosi kenraaliluutnanttina 1886.

Lähteet
-------

1. 1 2  Theodor Hugo Fredrik Boldt *Suomalaiset kenraalit ja amiraalit Venäjän sotavoimissa 1809–1917*. Biografiakeskus, Suomalaisen Kirjallisuuden Seura. (Viitattu 5.1.2020)


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* Kenraalit ja amiraalit

 |

 |
**Emiliano Daniel Armenteros Volante** (s. 18. tammikuuta 1986 Monte Grande, Argentiina) on argentiinalainen jalkapalloilija. Hän edustaa Espanjan Primera Divisiónissa pelaavaa Osasunaa ja on pelipaikaltaan keskikenttäpelaaja.

Seurajoukkueura
---------------

Armenteros siirtyi kotimaastaan espanjalaisseura Sevillaan vuonna 2007. Hän pelasi kauden 2007–2008 seuran reservijoukkueessa Sevilla Atléticossa. Kauden 2009–2010 hän pelasi lainasopimuksella Xerezissä.

15. heinäkuuta 2010 Armenteros siirtyi jälleen lainalle, tällä kertaa madridilaisseura Rayo Vallecanoon. Hän palasi kesällä 2011 Sevillaan, mutta vähäisen peliajan johdosta hän siirtyi tammikuussa 2012 loppukauden kestävällä lainasopimuksella Rayo Vallecanoon.

Lähteet
-------

* Emiliano Armenterosin tilastot FútbolXXI-sivustolla (espanjaksi)

Osasuna – Primera División
1 Riesgo |
2 Bertrán |
3 Rubén |
4 M. Flaño |
5 Lolo |
6 Echaide |
7 Sola |
8 Masoud |
9 Armenteros |
10 Puñal |
11 Sisi |
12 Llorente |
13 Andrés |
14 Arribas |
15 Oier |
16 Cejudo |
17 Nino |
18 Onwu |
19 Nano |
20 Lamah |
21 Torres |
22 Timor |
23 Loe |
24 Damià |
25 Annan |
26 Elías |
Valmentaja Mendilibar
**Gandat** ovat Ugandan suurin yksittäinen etninen ryhmä. Gandat puhuvat nigeriläis-kongolaisiin kieliin kuuluvaa gandaa. Gandat hallitsivat aikanaan Ugandalle nimensä antanutta Bugandan kuningaskuntaa Victorianjärven luoteisrannalla.

Historia
--------

Gandasotureita piirroksessa vuodelta 1875.
Gandat polveutuivat bantuista, jotka alkoivat muuttaa Keski-Afrikasta Itä-Afrikkaan 1000-luvun paikkeilla. Victoriajärven alueella he perustivat Bugandan kuningaskunnan 1300-luvun aikana. Kuningaskuntaa hallitsi *kabaka*, jonka rooli oli toimia välittäjänä *batakasien* eli eri klaanien päällikköjen välillä. 1700-luvun aikana kabakat saivat kuitenkin lisää henkilökohtaista valtaa batakasien kustannuksella. Lopulta valtiosta muodostui varsinainen kuningaskunta päämiehenään kabaka. Kuningaskunta myös laajensi alueitaan huolimatta sodista pohjoisessa vaikuttanutta Bunyoron kuningaskuntaa vastaan. Vuonna 1900 tuolloin hallinnut kabaka teki sopimuksen brittien kanssa, jolla Bagandasta tuli osa Ugandan protektoraattia ja näin osa brittien siirtomaavaltaa.

Vuonna 1955 Bugandasta tuli perustuslaillinen monarkia ja Ugandan itsenäistyessä tasavaltana vuonna 1962 Milton Obotesta tuli maan pääministeri ja kabaka Mutesa II:ta maan presidentti. Vuonna 1966 Obote pidätytti Mutesan ja erotti tämän virastaan. Teko johti laajoihin levottomuuksiin ja seuraavan vuoden puolella maan hallinto lakkautti siihen saakka olemassa olleet perinteiset kuningaskunnat. Kuningaskunnat perustettiin uudelleen vuonna 1993, mutta niillä on nykyisin vain puhtaasti seremoniallinen ja kulttuurillinen rooli.

Kulttuuri
---------

Kabakan palatsi Kampalassa.
Suurin osa gandoista on maanviljelijöitä. Etenkin gandojen asuinalueiden eteläosat ovat hedelmällisiä. Tavallisimpia viljeltäviä kasveja ovat banaanit ja keittobanaanit, mutta gandat kasvattavat myös rahakasveja kuten kahvia, puuvillaa, sokeriruokoa ja teetä. Ugandassa monet gandat kuuluvat maan keskiluokkaan ja ovat keskimäärin muita kansallisuuksia varakkaampia. Gandat muodostavat myös suhteettoman suuren osan valtion virkamiehistä.

Gandat ovat nykyisin tavallisesti muslimeja tai kristittyjä. Perinteinenkin usko on kuitenkin säilynyt. Perinteiseen uskontoon kuuluvat lukuisat eri henget ja jumaluudet, jotka yhdistetään eri asioihin, kuten esimerkiksi jokeen, metsään tai jopa yksittäiseen puuhun. Vaikutusvaltaisin jumaluus on nimeltään Mukasa. Mukasan veljenä pidetty Kibuka on puolestaan sodanjumala.

Lähteet
-------

1. 1 2 3 4  Jamie Stokes: *Encyclopedia of the Peoples of Africa and the Middle East*, s. 240-241. Facts On File, 2009. ISBN 978-0-8160-7158-6. (englanniksi)
Gammlian sisäänkäynti
Juhannusjuhlat Gammliassa
**Gammlian ulkoilmamuseo** on ulkoilmamuseo Gammlian alueella itäisessä Uumajassa noin kahden kilometrin päässä kaupungin keskustasta. Museo on osa Västerbottenin museota, ja sen tarkoitus on näyttää, miltä Västerbottenin alueella on näyttänyt historian eri vaiheissa. Gammlian eri rakennukset - joihin kuuluvat muun muassa kirkko, 1800-luvun maalaistalo, koulu ja sepän paja - on haettu eri puolilta lääniä. Kesäisin Gammliassa on nähtävillä myös eläimiä, kuten hevosia, lehmiä, lampaita, sikoja sekä kanoja.

Historia
--------

* Ulkoilmamuseotoiminta alkoi vuonna 1919.
* Rakennukset haettiin Gamliaan vuosien 1921 ja 1990 välillä eri puolilta Västerbottenin lääniä. Alkuperäisen suunnitelman mukaan Gammliaan haluttiin maalaistalot niin pohjoisesta kuin eteläisestäkin Västerbottenista, mutta kulujen karsimiseksi eri alueilta haettujen maalaistalojen rakennukset yhdistettiin yhdeksi maalaistaloksi.
* Västerbottenin museon päärakennus rakennettiin vuonna 1943.
* Vuonna 1976 rakennettiin myös Kalastus- ja Merenkäyntimuseo ulkoilmamuseon yhteyteen.
**Yangasso** on maalaiskunta ja sen keskuskylä Ségoun alueen Blan piirissä Malissa. Se sijaitsee Banijoen eteläpuolisella tasangolla 53 kilometriä Blasta itään. Kunnassa on 21 600 ja keskuskylässä 2 900 asukasta (vuonna 2009).

Kunta rajoittuu lännessä Blan piirin Diaramanan, Kemenin ja Korodougoun, pohjoisessa Fanin ja Koulandougoun ja idässä Sanin piirin Diélin, Niamanan ja Diakourounan kuntiin sekä etelässä Sikasson alueeseen. Seudun läpi virtaa Baniin laskeva Koni.

Yangasso toimi aikaisemmin arrondissementin keskuksena. Nykyään kuntaan kuuluu 29 kylää. Asukkaat ovat etupäässä bambaroita, miniankoja, fulbeja ja markoja. Vallitsevat uskonnot ovat islam ja kristinusko.

Yangasson kautta kulkee Ségoun, Blan ja Sanin yhdistävä maantie RN6. Paikallisia elinkeinoja ovat maanviljely, karjanhoito, pienimuotoinen kaupankäynti ja käsityöammatit. Tärkeimmät viljelykasvit ovat hirssi, durra, maapähkinä ja maissi. Kotieläimiä ovat naudat, lampaat, aasit, siat ja vuohet. Yangassossa pidetään viikoittaiset markkinat. Palveluihin kuuluvat 11 alakoulua, kaksi yläkoulua, kolme terveyskeskusta ja sairastupa.

Lähteet
-------

1. 1 2  4ème Recensement Général de la Population et de l’Habitat du Mali (RGPH). Resultats definitifs. Tome 0: Repertoire des villages *instat-mali.org*.  2013.  Arkistoitu 7.1.2017. Viitattu 11.8.2016.
2. ↑  Mali - Région de Ségou: Carte de référence *reliefweb.int*. Viitattu 11.8.2016.
3. 1 2 3 4  Plan de Securite Alimentaire: Commune Rurale de Yangasso 2008–2012 *fsg.afre.msu.edu*.  2007. Viitattu 11.8.2016. [vanhentunut linkki]
***M/S Mathilda Thordén*** oli suomalainen rahtimoottorilaiva joka valmistui 23. elokuuta 1938 Crichton-Vulcan Oy:n Turun telakalta. Laivan omistaja oli Gustaf Thordénin omistama Ab Finska Nordamerika Linjen ja sen kotisatama oli Kulosaari. Laiva oli tarkoitettu Suomen ja Yhdysvaltain itärannikon väliseen liikenteeseen, ja siinä oli myös 12 matkustajahyttiä. Laivan sisaralukset olivat *M/S Carolina Thordén*, *M/S Selma Thordén* ja *M/S Kristina Thordén*.

*Mathilda Thordén* siirrettiin heinäkuussa 1941 Panaman lipun alle ja sen nimeksi muutettiin lokakuussa 1941 *Amazon*. Yhdysvaltain viranomiset takavarikoivat laivan joulukuussa 1941 New Yorkissa ja se siirrettiin amerikkalaisten käyttöön nimellä *Thunderer*. Laiva muutettiin syksyllä 1942 yhdistetyksi rahti- ja sairaalalaivaksi ja siirrettiin käytettäväksi Tyynellämerellä. Laiva palautettiin Gustaf Thordénille lokakuussa 1946 ja se sai tässä yhteydessä takaisin alkuperäisen nimensä. Laiva kunnostettiin Uddevallan telakalla mutta se oli kuitenkin nyt Ruotsin lipun alla.

*Mathilda Thordén* myytiin heinäkuussa 1965 kreikkalaiselle Pateras Brothers Ltd varustamolle ja sen nimeksi muuttui *Arion*. Laiva siirtyi vuonna 1969 Famagustassa Kyproksella toimineelle Arion Shipping Co, Ltd-varustamole. Laiva romutettiin keväällä 1974 Splitissä Jugoslaviassa.

Laivan pituus oli 118,40 metriä, leveys 15,65 metriä ja syväys 6,59 metriä. Laivan bruttovetoisuus oli 3 641 tonnia ja kuollut paino 6 000 tonnia. Laivan moottorina oli 4 000 hevosvoiman seitsemänsylinterinen Krupp-dieselmoottori.

Lähteet
-------

1. 1 2 3  Fakta om Fartyg : M/S Mathilda Thordén
2. ↑  Kommandobryggan : M/S Mathilda Thordén
3. 1 2 3 4  Äänimeri-sivusto : Kuvia laivoista ja merenkulkijoista : Mathilda Thordén (Arkistoitu – Internet Archive)

Aiheesta muualla
----------------

* Suomalaisella laivalla yli Atlantin, Suomen Kuvalehti, 22.07.1939, nro 29, s. 20, Kansalliskirjaston digitaaliset aineistot
**Yang Kyeung-soo** on eteläkorealainen ammattiyhdistysjohtaja. Hän toimii Korean ammattiliittojen keskusjärjestö KCTU:n puheenjohtajana. KCTU on Etelä-Korean suurin ammattiliittojen keskusjärjestö.

Yang on aiemmin toiminut opiskelija-aktivistina ja määräaikaisena tehdastyöläisenä Kia Motorsilla. Vuonna 2012 hänet valittiin tehtaan määräaikaisia työntekijöitä edustavan ammattiyhdistyksen puheenjohtajaksi. Joulukuussa 2020 45-vuotias Yang valittiin KCTU:n puheenjohtajaksi pikaäänestyksellä, hänen luvattuaan järjestää yleislakko lokakuulle 2021.

Pidätys
-------

Yang pidätettiin ratsian yhteydessä 2. syyskuuta 2021 ennen kuin KCTU:n julistama yleislakko alkaisi (20. lokakuuta 2021). Yleislakolla KCTU vaatii yhdistymisvapautta, ammattiliittojen oikeuksia, oikeudenmukaista järjestelmämuutosta ja siirtymää tasa-arvoiseen yhteiskuntaan. Yang on KCTU:n 13. puheenjohtaja, joka joutuu vangituksi siitä lähtien, kun keskusjärjestön toiminta sallittiin vuonna 1997.

Pidätys tehtiin 20 päivää Soulin keskusta-alueen oikeusistuimen tehtyä pidätysmääräys Yangista. Yang oli järjestänyt kolme mielenosoitusta kesäkuussa ja yhden 4 000 ihmisen mielenosoituksen 3. heinäkuuta, vaikka Soul oli koronaviruksen takia turvatasolla 4 ja sosiaaliset etäisyysmääräykset olivat voimassa.

Pidätyksen tarkoituksena on nostaa Yangia vastaan syytteet julkisten mielenosoitusten järjestämisestä, mikä rikkoo pykälää 49 tartuntatautien hallinnasta ja ehkäisystä; pykälää 16 kokoontumisesta ja mielenosoittamisesta ja pykälää 185 yleisestä liikenteen estämisestä.

Lähteet
-------

1. 1 2  General strike in Korea for workers’ rights and Just Transition *IndustriALL*.  21.10.2021. Viitattu 23.10.2021. (englanniksi)
2. 1 2  Proletaarit: Etelä-Korean militantin ammattiliiton puheenjohtaja pidätettiin mielenosoituksen järjestämisestä *Proletaarit*.  9.9.2021. Viitattu 24.10.2021.
3. ↑  Korean unions use Squid Game to mobilize for general strike *IndustriALL*.  22.10.2021. Viitattu 23.10.2021. (englanniksi)
4. 1 2  South Korea: trade union leader Yang Kyeung-soo must be released *International Commission of Jurists*.  18.9.2021. Viitattu 23.10.2021. (englanniksi)
**M/S Midas** (IMO 9002659) on ahvenanmaalaiseen Godby Shipping -ryhmään kuuluvan Minicarriers Ab:n omistukseen rekisteröity ro-ro-rahtialus. Se on rakennettu vuonna 1990 J.J. Sietaksen telakalla Hampurissa, Saksassa. Kuollutta painoa aluksella on 4 491 tonnia ja jääluokitus on 1A eli alus pystyy useimmissa jääolosuhteissa kulkemaan yksin. *Midas* on rekisteröity Suomen lipun alle. Nykyisin laiva on aikarahdattu UPM-Kymmenen liikenteeseen, reitille Rauma–Hamina–Rouen. Lastina alus kuljettaa yleensä paperituotteita, kappaletavaraa ja roro-yksiköitä.

Midaksen sisaralus on M/S Mimer.

Käyttöhistoria
--------------

30. tammikuuta 1990 alus laskettiin vesille ja 9. maaliskuuta se luovutettiin suomalaisen Oy Rettig Ab:n omistukseen, joka rekisteröi aluksen Suomen lipun alle. Kotisatamaksi tuli Turku. Tuolloin aluksen nimi oli *Bore Sea*. Tämän jälkeen suomalainen Bore Line aloitti liikennöinnin aluksella, reitillä Helsinki–Kotka–Terneuzen–Rotterdam–Chatham. 1. tammikuuta 1992 ja 9. tammikuuta 1995 välisen ajan Bore Sea oli aikarahdattuna Finncarriersin liikenteessä.

Vuonna 1995 laiva aikarahdattiin Transfennican liikenteeseen, Suomen ja Länsi-Euroopan välille. Lokakuussa 1995 alus siirtyi Hangon ja Lyypekin väliseen liikenteeseen. Vuonna 1996 Mimer aloitti liikennöinnin linjalla Suomi–Britannia–Ranska. Tammikuussa 1997 reitti vaihtui jälleen; Rauma–Lyypekki. Joulukuun puolivälissä 1999 alus päätyi nykyisen omistajansa haltuun. Samalla se sai myös nykyisen *Midas* -nimensä. Tämän jälkeen Midas aikarahdattiin UPM-Kymmenen liikenteeseen.

Vuodesta 2012 lähtien alus on liikennöinyt Karibian merellä. Se on rahdattu ranskalaiselle CMA CGM:lle sekä amerikkalaiselle Marinex Cargo Linelle Karibian linjaliikenteeseen. Myös Godby Shipping:in toinen alus, Mimer, purjehtii nykyisin samoilla vesillä. 11.1.2016.

Lähteet
-------

1. 1 2  Details for the ship Midas Vesseltracker.com. Viitattu 1.5.2008. (englanniksi)
2. 1 2 3  mv Midas Godby Shipping.  Arkistoitu 3.7.2007. Viitattu 4.1.2008. (englanniksi)
3. 1 2 3 4  M/S BORE SEA Fakta om Fartyg.  Arkistoitu 13.5.2008. Viitattu 1.5.2008. (ruotsiksi)
4. ↑  Dan Mikkola: Godby Shipping tilaa kaksi roro-alusta UPM:n tuotekuljetuksiin  24.2.2005. Godby Shipping Ab.  Arkistoitu 8.4.2004. Viitattu 12.10.2007.
5. 1 2 3  Dan Mikkola: Kuljetussopimus UPM-Kymmenen kanssa linjalle Rauma – Hamina - Rouén  20.9.2004. Gogby Shipping.  Arkistoitu 8.4.2004. Viitattu 4.1.2008.

Aiheesta muualla
----------------

* Fakta om Fartyg – M/S Bore Sea (ruotsiksi)
* Godby Shipping: mv Midas (Arkistoitu – Internet Archive) (englanniksi)
**M/S MN Eider** (IMO 8801917) on ranskalaisen Compagnie morbihannaise et nantaise de navigationin omistama ro-ro-rahtialus. Alus on rakennettu vuonna 1989 Ulsanissa, Etelä-Koreassa. Alus on rekisteröity Ranskan lipun alle ja sen kotisatama on Marseille. Nykyään ranskalainen Compagnie Maritime Nantaise liikennöi MN Eiderillä.

Tekniset tiedot
---------------

Pituutta MN Eiderillä on 157,67 metriä, leveyttä 25,33 metriä ja syväys on 8,5 metriä. Laivan koko tilavuus (bruttovetoisuus GT) on 20 685. Aluksen kuollut paino eli kantavuus on 12 830 tonnia. Aluksen lastikapasiteetti on 2 170 kaistametriä. Laivan huippunopeus on 19 solmua.

Laivan pääkoneina on kaksi Wärtsilän dieselmoottoria, jotka yhdessä kehittävät 8 145 kilowatin tehon.

### Alustyyppi

MN Eider on ro-ro-alus (*roll on roll off*), eli sen lastaus tapahtuu perästä pyörien päällä ilman nosturia. Ro-ro-alus on kaikkein kilpailukykyisin ratkaisu nopeutta vaativissa ja lyhyissä kuljetuksissa, sillä se on nopea lastata ja purkaa. Rahtitilaan jää aina paljon käyttämätöntä tilaa, minkä vuoksi aluksia ei juuri valtameriliikenteessä käytetä.

Käyttöhistoria
--------------

30. syyskuuta 1989 alus laskettiin vesille ja myöhemmin samana vuonna se luovutettiin Andrew Weir Shipping Ltd:n omistukseen, joka rekisteröi sen Mansaaren lipun alle nimellä *Baltic Eider*. Kotisatamaksi tuli Douglas. Tämän jälkeen Finanglia aloitti liikennöinnin aluksella Suomen ja Britannian välillä. Vuonna 1990 alus aikarahdattiin Britannian puolustusministeriön käyttöön kuljettamaan sotavarusteita Persianlahdelle. Myöhemmin samana vuonna alus siirtyi Finncarriersin (Finnlines) liikenteeseen reitille Turku–Helsinki–Hamina–Felixstowe–Terneuzen–Antwerpen.

Joulukuussa 1998 Harren & Partners Schiffahrts GmbH osti Baltic Eiderin ja rekisteröi sen Saksan lipun alle. Omistajanvaihdoksen jälkeen alus jatkoi yhä Finncarriersin liikenteessä. 2. tammikuuta 1999 alus siirtyi reitille Helsinki–Hamina–Felixstowe–Amsterdam. 5. toukokuuta 2001 aluksen ollessa matkalla Tanskan länsirannikolla, syttyi konehuoneessa tulipalo. Siksi alus jouduttiin hinaamaan Saksan Cuxhaveniin. Korjaustyöt tehtiin Hampurissa. Tammikuussa 2003 laiva siirtyi reitille Helsinki–Hamina–Felixstowe–Zeebrugge–Amsterdam. Joulukuun lopulla 2004 alus siirtyi Harpa Shipping m/v Palau Ltd:n omistukseen ja samalla Finnlines lopetti aluksen rahtaamisen. Helmikuussa 2005 alus siirtyi Compagnie morbihannaise et nantaise de navigationin omistukseen ja Ranskan lipun alle nimellä *MN Eider*. Kotisatamaksi tuli Marseille.

Lähteet
-------

1. 1 2  Details for the ship Mn Eider Vesseltracker.com. Viitattu 21.3.2008. (englanniksi)
2. 1 2 3 4 5  M/S BALTIC EIDER Fakta om Fartyg. Viitattu 4.5.2008. (ruotsiksi)
3. ↑  MN Eider Marine-marchande.net. Viitattu 21.3.2008. (ranskaksi)
4. ↑  Our Fleet Compagnie Maritime Nantaise.  Arkistoitu 9.3.2008. Viitattu 21.3.2008. (englanniksi)
5. ↑  Vesiliikenteen kalusto Suomen Kuljetusopas.  Arkistoitu 23.8.2018. Viitattu 21.3.2008.

Aiheesta muualla
----------------

* Fakta om Fartyg – M/S Baltic Eider (ruotsiksi)
* MN Eider Compagnie Maritime Nantaisen sivuilla[vanhentunut linkki] (englanniksi)
**Panormos** (m.kreik. Πάνορμος tai Πανορμός, lat. *Panormus*) oli antiikin aikainen kaupunki ja kaupunkivaltio (*polis*) Peparethoksen saarella (nyk. Skópelos) Kreikassa. Se sijoitetaan saaren länsirannikolle nykyisen Pánormoksen kylän paikalle.

Peparethoksen saari oli *tripolis*, ja siellä sijaitsivat myös kaupungit Peparethos ja Seleinus. Peparethos oli näistä kolmesta merkittävin ja Panormos ja Seleinus olivat oletettavasti sen alaisuudessa. Panormoksen kaupunkivaltion hallussa ollut alue oli suhteellisen pienikokoinen, ja sen kooksi on arvioitu alle 25 neliökilometriä.

Panormos ei juurikaan esiinny historiassa. Se mainitaan lähinnä vuoteen 361/310 eaa. liittyen, kun Aleksanteri Ferailainen piiritti Peparethoksen kaupunkia ja valtasi Panormoksen. Tästä voidaan päätellä, että kaupunki on ollut ympäröity muurein ainakin tuolloin.

Kaupungin akropoliina eli linnavuorena ja yläkaupunkina toimi kukkula, joka sijaitsee heti nykyisen kylän koillispuolella. Sieltä on löydetty muurien osia, kuten kahden pyöreän tornin ja portin jäänteet. Viereisen laakson itälaidalta on löydetty luola, joka on saattanut olla Panin pyhäkkö. Kaupungin satamana on voinut toimia kylän eteläpuolinen lahti. Sen nykyinen nimi on Blo, mikä kuulostaa muuntumalta muinaiskreikan sanasta *pleō* (πλέω), ’purjehtia’.

Lähteet
-------

1. 1 2 3 4  Hansen, Mogens Herman & Nielsen, Thomas Heine: "510 Panormos", *An Inventory of Archaic and Classical Poleis*. An Investigation Conducted by The Copenhagen Polis Centre for the Danish National Research Foundation. Oxford: Oxford University Press, 2004. ISBN 0-19-814099-1.
2. ↑  Panormos Pleiades. Viitattu 1.6.2020.
3. ↑  Hansen, Mogens Herman: *The Polis as an Urban Centre and as a Political Community: Symposium August, 29-31 1996*, s. 454. Acts of the Copenhagen Polis Centre 4 / Det Kongelige Danske Videnskabernes Selskab København: Historisk-filosofiske meddelelser 75. Kongelige Danske Videnskabernes Selskab, 1997. ISBN 9788773042915. Teoksen verkkoversio.
4. ↑  Diodoros Sisilialainen: *Historian kirjasto* 15.95; Polyainos: *Strategemata* 6.2.1.
5. ↑  Skopelos *Zeus Travel Guide*. Viitattu 1.6.2020.
**M/S Midnatsol** on Norjan Hurtigruten-reitillä, Kirkkoniemestä Bergeniin liikennöivä Hurtigruten Group ASA -varustamon vuonna 2003 Norjassa valmistunut laiva. Laiva on 135,7 metriä pitkä, ja 21,5 metriä leveä. Aluksen nopeus on 16 solmua, ja bruttovetoisuus 16 140. Aluksella on yhdeksän kantta, ja sen matkustajakapasiteetti on tuhat henkeä.

Rakentaminen
------------

Alus tilattiin Fosen Mekaniska Verkstediltä Rissasta Norjasta. Alus laskettiin vesille 26. huhtikuuta 2002 Bruces Shipyardilta Landskronasta, minkä jälkeen se hinattiin varustettavaksi Rissaan. Alus luovutettiin maaliskuussa 2003 Tromssaan Norjaan rekisteröidylle Troms Fylkes DS:lle.

Liikennöintihistoria
--------------------

Alus saapui 21. maaliskuuta 2003 Hampuriin, missä se kastettiin seuraavana päivänä. Alus aloitti 14. huhtikuuta Bergenin ja Kirkenesin välisen liikenteen.

Muuta
-----

Norjan televisio on kuvannut laivalla sarjaa *Matkantekoa Hurtigrutenilla* (*Hurtigruten 365*), jota YLE on näyttänyt TV2:lla.

* Alus Bodøn satamassa.Alus Bodøn satamassa.
* Alus Bodøn satamassa.Alus Bodøn satamassa.

Lähteet
-------

1. 1 2  faktaomfartyg.se

Aiheesta muualla
----------------

* Kuvia tai muita tiedostoja aiheesta **M/S Midnatsol** Wikimedia Commonsissa
*Hakusana "Panssarikalat" ohjaa tänne. Panssarikalat voi tarkoittaa myös panssarihaita.*

**Alkukalat** tai *panssarikalat* (Ostracodermi) olivat ordovikikaudella ilmestyneitä alkeellisia leuattomia kaloja, joilla oli panssari suojanaan niin kuin monella tuon ajan eläimellä. Ostrakodermit on aiemmin luettu yläluokkaan Agnatha, leuattomat selkärankaiset, johon kuuluvat myös nykyiset nahkiaiset ja limanahkiaiset. Ne olivat ensimmäisiä selkärankaisia.

Ryhmä jaetaan alkeellisempaan Heterostraci-alaluokan sisältävään Pteraspidomorphi-ryhmään ja kehittyneempään Cephalaspidomorphi-ryhmään. Nykyään näiden ei kuitenkaan katsota muodostavan yhteistä kehityslinjaa, ja Ostracodermi virallisena biologisena luokitteluyksikkönä on jäämässä pois käytöstä. Myös Agnatha-yläluokan luokitukseen on tullut muutoksia. Muun muassa siten, että nykyään *Cephalaspidomorphi*-ryhmään luetaan lähinnä vain nykyisin elävät nahkiaiset, kun taas ennen joissakin yhteyksissä siihen luettiin lähes kaikki esihistoriallisetkin leuattomat kalat, kuten kilpikalat (*Osteostraci*), *Galeaspida* ja *Pituriaspida*.

Alkukaloja pidetään hitaina, pohjassa viihtyneinä kalamaisina eläiminä, joiden uima-avut olivat alkeellisia. Useimmat lajit olivat alle 30 cm:n pituisia. Ne olivat ensimmäisiä eläimiä, jotka käyttivät kiduksiaan ainoastaan hengittämiseen,*lähde?* aikaisemmilla eläimillä ne olivat toimineet myös ravinnonotossa.

Ostrakodermit hävisivät devonikauden lopulla noin 350 miljoonaa vuotta sitten, kun leualliset kalat ilmestyivät.

Katso myös
----------

* Panssarihait (Placodermi)
* Kilpikalat (Osteostraci)

Lähteet
-------

1. ↑  Tirri, Rauno ym.: *Biologian sanakirja*. Otava, 2001. ISBN 951-1-17618-8.
2. ↑  Dahlström, H. (toim.) *Maailman eläimet. Kalat, sammakkoeläimet, matelijat*. Tammi, 1988. ISBN 951-30-6533-2.
3. ↑  Biologian sanakirja (Tirri & al. 2001) käyttää kuitenkin panssarikalat-termiä leuallisten kalojen Placodermi-ryhmästä
4. ↑  Jawless fish (Agnatha)Arkistoitu kopio *Athena Review Vol. 5, no 1*. Athena Publications, Inc..  Arkistoitu 6.2.2015. Viitattu 27.3.2015. (englanniksi)
5. ↑  Cephalaspidomorphi:Galeaspida *Paleos*. Viitattu 28.3.2015. (englanniksi)


|  |  |  |
| --- | --- | --- |
| 

|  |  |
| --- | --- |
| Taksonitunnisteet | 
* Wikidata: Q74083
* Wikispecies: Ostracodermi
* IRMNG: 1429

 |

 |
**Pohjois-Suomen yliopisto** on vuonna 2006 valmistuneeseen opetusministeriön virkamiesten laatimaan Suomen yliopisto- ja korkeakoululaitosten kehittämissuunnitelmaan sisältyvä esitys uudesta yliopistosta, joka muodostettaisiin yhdistämällä Oulun ja Lapin yliopistot ja Kajaanin yliopistokeskus yhdeksi yliopistoyksiköksi.

Suuret välimatkat ongelmana
---------------------------

Suunnitelman taustalla on opetusministeriön pyrkimys karsia liian pieniin yksiköihin jakautunutta Suomen yliopisto- ja korkeakoulujärjestelmää. Pohjois-Suomen yliopistojen yhdistämisen yhtenä ongelmana ovat kuitenkin yliopistojen väliset suuret etäisyydet, joiden vaikutuksesta yhdistämisellä ei saataisi aikaan merkittäviä kustannussäästöjä.

Laajempi yliopistokokonaisuus houkuttaa
---------------------------------------

Yliopistojen edustajat ovat julkisuudessa voimakkaasti vastustaneet ajatusta yliopistojen yhdistämisestä. Yhtenä keskeisenä perusteena on ollut yliopistojen omaleimainen identiteetti. Oulun yliopistolla ja Lapin yliopistolla ei ole koulutusalojen suhteen päällekkäisyyttä muualla kuin opettajankoulutuksessa. Opetusministeriön suunnitelmien toteuttamisen kannalta tämä on kuitenkin asiaa eteenpäin vievä seikka. Päällekkäisyyden puuttuessa yhdistäminen olisi helposti suoritettavissa. Yhdistymisen seurauksena saataisiin myös aikaan entistä kokonaisempi yliopistoyksikkö.

Hankkeen mahdolliset vaikutukset
--------------------------------

Pohjois-Suomen tasapainoisen alueellisen kehittymisen kannalta yhdistymisellä voisi olla myönteisiä vaikutuksia. Tällä hetkellä Lapin yliopistossa ovat edustettuina lähinnä sosiaaliala ja lakitiede. Ouluun on
keskitetty ongelmia ennalta ehkäisevät vahvasti teollistavat ja työpaikkoja luovat alat, kuten tekniikka ja luonnontieteet. 

Yliopistojen yhdistäminen tarjoaisi molempien yliopistojen opiskelijoille mahdollisuuden opiskella kaikkia yliopistoissa opetettavia aineita. Hankkeen kannattajat uskovat, että pitkällä tähtäimellä tämän voitaisiin olettaa johtavan alueellisen kehityksen tasapainottumiseen.*lähde?*

Opetusministeriön suunnitelma Pohjois-Suomen yliopistosta on kuitenkin toistaiseksi siirretty hyllylle.

Katso myös
----------

* Innovaatioyliopisto
* Itä-Suomen liittoyliopisto
* Turun yliopiston ja Turun kauppakorkeakoulun konsortio

Aiheesta muualla
----------------

* Oulun yliopisto
* Lapin yliopisto
* Kajaanin yliopistokeskus
* Suomen aluekehittämisstrategia 2013
**M/S Merchant** (IMO 8020604) on Scandlines-varustamon omistama ja operoima ro-ro-rahtialus. Aluksen on rakentanut Rauma-Repola Oy:n Rauman telakka vuonna 1982. Kuollutta painoa *Merchantilla* on 13 025 tonnia. Alun perin aluksen nimi oli *Finnmerchant*. Alus on rekisteröity Saksan lipun alle ja sen kotisatama on Rostock.

Merchantin sisaraluksia ovat M/S Vasaland ja M/S Aurora.

Käyttöhistoria
--------------

11. kesäkuuta 1982 alus laskettiin vesille. 10. joulukuuta Marjatta Roos kastoi aluksen *Finnmerchantiksi*. 16. joulukuuta 1982 alus luovutettiin Neste Oy:lle, joka rekisteröi aluksen Suomen lipun alle. Kotisatamaksi tuli Naantali. 3. tammikuuta 1983 alus lähti telakalta kohti Helsinkiä. Saman kuukauden aikana Finncarriers aloitti liikennöinnin aluksella, reitillä Helsinki–Turku–Purfleet.

7. syyskuuta 1988 Partrederi Finnmerchant osti aluksen. Kotisatama muuttui uuden omistajan myötä Helsingiksi. Lokakuussa 1990 Finnmerchant siirtyi Etelä-Suomen ja Lyypekin väliseen liikenteeseen. 15. maaliskuuta 1994 alus myytiin Finnlinesille. 19. kesäkuuta 2003 ruotsalainen Nordö Link osti aluksen. 19. elokuuta 2003 Finnmerchant aloitti liikennöinnin Rauma–Helsinki–Lyypekki -reitillä ja jo seuraavan kuukauden alussa se siirtyi jälleen uudelle reitille; Hanko–Helsinki–Hamina–Zeebrugge–Felixstowe–Amsterdam.

### Merchant

Syyskuussa 2003 norjalainen Finn RoRo osti aluksen ja rekisteröi sen Yhdistyneen kuningaskunnan lipun alle nimellä *Merchant*. Kotisatamaksi tuli maan pääkaupunki Lontoo. Maaliskuussa 2006 alus päätyi Antique Shipping Ltd:n (SOL) omistukseen.

Elokuussa 2007 tanskalais-saksalainen Scandlines ilmoitti ostavansa aluksen. Syyskuussa 2007 Merchant aikarahdattiin DFDS Tor Linen Imminghamin ja Rotterdamin väliseen liikenteeseen. Lokakuussa reitti vaihtui; Cuxhaven tuli Rotterdamin tilalle. Jälleen marraskuun alussa reitti muuttui; Kiel–Pietari. Luovutus Scandlinesille tapahtui tammikuussa 2008, jonka jälkeen alus aloitti liikennöinnin Hangon ja Rostockin välillä.

Lähteet
-------

1. ↑  Koefoed-Hansen, Michael: M/F Merchant The ferry site. Viitattu 1.5.2008. (englanniksi)
2. 1 2  Merchant (IMO: 8020604) Vesseltracker.com. Viitattu 18.10.2008. (englanniksi)
3. 1 2 3 4 5 6 7  M/S FINNMERCHANT Fakta om Fartyg. Viitattu 18.10.2008. (ruotsiksi)
| "Sinun silmiesi tähden"Olavi Virta |
| --- |
|  |
| Singlen tiedot |
|  B-puoli | "Olen luonasi tänään" |
|  Äänitetty  | 11. toukokuuta 1953 |
|  Julkaistu | 1953 |
|  Formaatti | gramofonilevy |
|  Tyylilaji | iskelmä, jazz |
|  Kesto | 02.54 |
|  Levy-yhtiö | Decca |

**Sinun silmiesi tähden** on suomalainen iskelmäkappale, jonka sävelsi Toivo Kärki ja sanoitti Reino Helismaa nimimerkeillä W. Stone ja Orvokki Itä. Tunnetuksi laulun teki Olavi Virta vuonna 1953. Hänen versionsa julkaistiin singlenä, jonka toisella puolella oli "Olen luonasi tänään".

Aluksi moni luuli kappaletta käännökseksi jostain amerikkalaisesta kappaleesta. Metro-tytöt-yhtyeen Hertta Louhivuori on kertonut, että kun hän työskenteli Musiikki-Fazerin myymälässä Helsingissä, kaksi muusikkoa tuli kysymään nuotteja lauluun. Hän kysyi, tarkoittivatko he Toivo Kärjen sävellystä, jolloin muusikot vastasivat: "Ei me mitään Kärkeä haluta, vaan amerikkalainen Sinun silmiesi tähden." 

Virta esitti laulun elokuvassa *Pekka Puupää kesälaitumilla* (1953). Suurten soittolukujen ja levymyyntien myötä laulu nousi suureen suosioon ja siitä tuli ikivihreä. Sanoittaja Vexi Salmen mielestä kappale on parhaimpia suomalaisia rakkauslauluja. 

Myöhemmin kappaleen on levyttänyt moni artisti, kuten Eino Grön, Pasi Kaunisto, Kari Tapio ja Samuli Edelmann. Lisäksi se on soinut muun muassa optikkoliikkeiden mainoksissa. Kappaleen nimi oli käytössä Tähti Optikon tunnuslauseena.

Kappaleen mukaan on nimetty myös muun muassa Virran 20 suosikkia -sarjan kokoelma *Sinun silmiesi tähden*.

Lähteet
-------

1. ↑  Hakutulos levymerkille Decca SD 5212 (78) Suomen äänitearkisto. Viitattu 26.8.2010. [vanhentunut linkki]
2. 1 2 3  16. Sinun silmiesi tähden Iltalehti.  Arkistoitu 8.12.2007. Viitattu 26.8.2010.
3. ↑  Hakutulos kappaleelle Sinun silmiesi tähden Suomen äänitearkisto. Viitattu 26.8.2010. [vanhentunut linkki]

Aiheesta muualla
----------------

* Ylen Elävä arkisto: Olavi Virran iskusäveliä (mukana Sinun silmiesi tähden)
*Tämä artikkeli kertoo Britannian kuninkaallisen laivaston Shakespeare-luokan laivueenjohtajasta. Muita saman nimisiä aluksia on täsmennyssivulla.*

**HMS Shakespeare** oli Britannian kuninkaallisen laivaston Shakespeare-luokan laivueenjohtaja ensimmäisessä maailmansodassa.

Valmistus
---------

*Pääartikkeli: Shakespeare-luokka (hävittäjä)*
Alus tilattiin Woolstonista John I. Thornycroft and Companyltä, missä köli laskettiin 2. lokakuuta 1916. Alus laskettiin vesille 7. heinäkuuta 1917 ja otettiin palvelukseen 10. lokakuuta.

Palvelus
--------

Alus oli 31. toukokuuta 1918 laivueenjohtajana osuessaan miinaan, minkä seurauksena se oli viisi kuukautta telakalla korjattavana. Se oli lokakuussa Harwichiin sijoitetussa 10. hävittäjälaivueessa, jossa muina laivueenjohtajina olivat *HMS Spencer*, *HMS Bruce* ja *HMS Montrose* sekä niiden lisäksi kaksikymmentäneljä R-luokan hävittäjää.

Kevään 1919 uudelleen organisoinnin yhteydessä alus määrättiin Rosythiin sijoitettuun 2. hävittäjälaivueeseen, joka muodostettiin aiemmasta 13. hävittäjälaivueesta. Vuonna 1921 laivueet ryhmiteltiin uudelleen jakamalla ne pienemmiksi taktisiksi kokonaisuuksiksi, jolloin *Shakespeare* sijoitettiin Atlantin laivaston 6. hävittäjälaivueeseen laivueenjohtajaksi.

Alus vapautettiin 1923 laivueenjohtajan tehtävistä, kun laivue siirrettiin *HMS Valhallan* alaisuuteen. *Shakespeare* korvasi *Brucen* 8. hävittäjälaivueen laivueenjohtajana, jolloin se sijoitettiin samalla reservistatukselle. Laivueen numeroitiin 1925 uudelleen 9. hävittäjälaivueeksi.

Alus luovutettiin 1936 romutettavaksi, kun laivasto hankki *RMS Majesticin*.

Lähteet
-------

* Gardiner, Robert (toim.): *Conway's All the World's Fighting Ships 1906–1921*. Lontoo, Englanti: Conway Maritime Press, 1985. ISBN 0-85177-245-5. (englanniksi)
* Cocker, Maurice: *Destroyers of the Royal Navy, 1893-1981*. Englanti: Ian Allan, 1982. ISBN 0-7110-1075-7. (englanniksi)
* Friedman, Norman: *British Destroyers - From Earliest Days to the Second World War*. Yorkshire, Englanti: Seaforth Publishing, 2009. ISBN 978-1-84832-049-9. (englanniksi)
* Preston, Anthony: *V and W class Destroyers 1917-1945*. Lontoo, Englanti: MacDonald & Co (Publishers) Ltd, 1971. (englanniksi)

### Viitteet

1. ↑  Preston, Anthony s. 26-27
2. ↑  Friedman, Norman s. 141
3. ↑  Preston, Anthony s. 35
4. ↑  Preston, Anthony s. 35-36
5. ↑  Preston, Anthony s. 45
6. ↑  Preston, Anthony s. 45-46
7. ↑  Preston, Anthony s. 46
8. ↑  Preston, Anthony s. 57

*Shakespeare*-luokan laivueenjohtajat (1917)

|  |
| --- |
| *HMS Shakespeare* - *HMS Spenser* - *HMS Wallace* - *HMS Keppel* - *HMS Broke* - *HMS Saunders* - *HMS Spragge* |
| Edeltäjä: V-luokan laivueenjohtajat – Seuraaja: *Scott*-luokan laivueenjohtajat |
**System R** oli IBM:n vuosina 1973-1976 kehittämä maailman ensimmäinen relaatiotietokannan hallintajärjestelmä. Relaatiomallin teoretisoi vuonna 1970 matemaatikko Edgar F. Codd kirjoituksessaan *Relational Model of Data for Large Shared Data Banks*. IBM:n San Jose Research laboratoriossa kehitettiin Coddin ajatuksen pohjalta prototyyppi relaatiomallin toteuttavasta tietokannasta. 

Ensimmäinen käyttäjä oli Pratt&Whitney, jolle järjestelmä asennettiin vuonna 1977.
Kehitys oli tutkimusprojekti, josta julkaistiin kaikki vuoteen 1979 saakka.

Järjestelmää varten kehitettiin myös SQL-kieli.

System R oli pohjana IBM:n myöhemmille tietokannoille SQL/DS:lle ja DB2:lle, joista jälkimmäisellä nimellä toimiva tuote on käytössä ja kehityksen kohteena edelleen. Alun perin relaatiomallia suunniteltiin vain tiedon hakua varten, mutta System R todisti mallin sopivan mainiosti kaikenlaiseen tapahtumankäsittelyyn.

Lähteet
-------

1. 1 2  Paul McJones: System R *mcjones.org*. Viitattu 12.3.2020. (englanniksi)
2. ↑  History of SQL *cs.helsinki.fi*. Viitattu 14.9.2019. (englanniksi)

Aiheesta muualla
----------------

* A History and Evaluation of System R. doi:10.1145/358769.358784
*
**Sinun lapsesi eivät ole sinun** on Laura Honkasalon romaani vuodelta 2001.

Juoni
-----

Kirja kertoo Nelli-nimisestä tytöstä. Hän on kommunistiperheen tytär, jolla on Juri-niminen isoveli. Kirjan tapahtumat voi sijoittaa Helsinkiin paikannimien (Senaatintori, Ruoholahti, Johanneksenkirkko jne.) perusteella.

1970-luvulla Nelli on lapsi ja käy pioneereissa. Kommunismi ei tunnu olevan lapselle kovin mieluista: kotiin ei hankita amerikkalaisia Barbie-nukkeja. Maailma on siis selkeän mustavalkoinen, esimerkiksi Neuvostoliittoa pidetään hyvänä ja Yhdysvaltoja pahana. Ainainen politiikan käsittely aiheuttaa myös pelon ydinsodasta, mutta Nellille on kuitenkin suurin kolaus se, kun isä muuttaa pois kotoa.

Nelli kasvaa ja päätyy opiskelemaan ilmaisutaitolukioon ja siitä edelleen historianopiskelijaksi Edinburghin yliopistoon 1990-luvulla. Nellillä ja Jurilla aikuistuminen osuu juuri siihen vaiheeseen, kun maailmalla sosialistinen järjestelmä alkaa rakoilla. Isän tapaaminen aikuisena on sitten pettymys. Nellillä itsellään vaihtoehtoinen ajattelutapa, muttei siis kommunismi, säilyy aikuiseksi asti. Vanhemmat puolestaan luopuvat vanhetessaan aatteistaan.

Taustaa
-------

Laura Honkasalo itse on 1970-luvun alussa syntynyt. Hän kävi pioneereissa viisivuotiaasta teini-ikään asti. Kirja kuvastaa osittain hänen omia kokemuksia ja muistikuviaan. Kirjaa kirjoittaessaan hän luki 1970-luvun lehtiä, jotta saisi tunnelmasta aidomman. Hän halusi tehdä kirjasta sellaisen, missä on samaa toivoa, jonka hän muistaa lapsuudestaan, ja intoa siitä, että maailma voi muuttua paremmaksi.

Ajatuksen taistolaisista kertovasta kirjasta Honkasalo sai jo 15-vuotiaana. Hänen mielestään taistolaisuudesta pitäisi saada aikaan monipuolisempaa keskustelua, sillä aikaisemmin aihetta oli käsitelty yksipuolisesti ja negatiivisesti, ikään kuin oli haluttu ihmisten katuvan aatettaan. Toisaalta politiikka ei ole kirjan ainoa teema, vaan siinä ovat pinnalla myös lapsuus, nostalgia ja perhesuhteet.

Ilmestyttyään kirja sai paljon julkisuutta. Kirjailijalle oli yllätys, että julkisuus oli etupäässä myönteistä. Tosin ihmeteltiin myös, että miksi niin nuori ihminen kirjoittaa nostalgisen romaanin. Jotkut pitivät kirjan kuvaustapaa naiivina ja lapsellisena, mutta kirjailija itse ei pidä niitä negatiivisina asioina.

Kirjan nimi *Sinun lapsesi eivät ole sinun* tulee Kristiina Halkolan esittämästä kappaleesta *Sinun lapsesi*, jossa on Kahlil Gibranin kirjoittamat sanat.

Lähteet
-------

* Artikkeli Ylioppilaslehdessä
* Artikkeli Kulttuurivihkot-lehdessä
**System Software 6** tai **System 6** on Applen kehittämä käyttöjärjestelmä Macintosh-tietokoneita varten. Se julkaistiin vuonna 1988 ja se kuuluu Mac OS -käyttöjärjestelmäperheeseen. Järjestelmä maksoi 49 dollaria. System 6 on monoliittinen käyttöjärjestelmä.*selvennä* Siihen kuului MultiFinder-ominaisuus, joka teki moniajon mahdolliseksi. System 6:n viimeisin versio julkaistiin vuonna 1991.

Merkittävimmät uudistukset
--------------------------

### MacroMaker

Uusi ominaisuus nimeltä MacroMaker tuli System 6:n mukana. Se teki mahdolliseksi hiiren ja näppäimistön syötteiden tallennuksen makroina. MacroMakerissa oli ainutlaatuinen käyttöliittymä, joka näytti videonauhurilta. MacroMakeria kritisoitiin, koska siihen oli kopioitu ominaisuuksia Microsoftin AutoMac III-ohjelmasta, joka oli jo silloin yleisesti saatavilla. MacroMaker ei toimi System 7:ssä, joka käytti AppleScriptiä.

### Moniajo

Vanhemmissa Mac OS-käyttöjärjestelmissä oli Switcher-niminen ominaisuus, jonka avulla voitiin avata useita ohjelmia ja vaihdella niitä. Niitä ei kuitenkaan ajettu yhtä aikaa, joten kaikki ohjelmat ja ominaisuudet eivät toimineet siinä kunnolla. Switcher ei myöskään näyttänyt ohjelmia yhtä aikaa.

System 5- ja System 6 -käyttöjärjestelmissä oli MultiFinder-ominaisuus, jolla pystyttiin ajamaan useita ohjelmia kerralla. Se ei kuulunut käyttöjärjestelmään, mutta sen pystyi ostamaan Applelta. MultiFinderin käyttö yleistyi System 6:n myötä. MultiFinderin sai pois päältä tai päälle uudelleenkäynnistettäessä. Jos se otettiin pois päältä, Finder sulkeutui, kun käyttäjä avasi uuden ohjelman. Aktiivinen ohjelma pysyi aina päällimmäisenä.

### Laitteistotuki

System 6 tuki Apple ImageWriter LQ:ta ja PostScript-lasertulostimia. Uudet laitteistoajurit mahdollistivat ImageWriter LQ:n käytön AppleTalkin avulla lähiverkoissa, ja tuki myös erikokoisia papereita. System 6:n mukana tuli myös QuickerGraf, järjestelmäohjelma, joka nopeutti grafiikan piirtämistä näytölle Macintosh II:ssa. Sen ohjelmoija Andy Hertzfeld lisensoi sen Applelle ja Radius Inc:ille.

|  |  |  |  |  |  |  |  |
| --- | --- | --- | --- | --- | --- | --- | --- |
| 

| * n
* k
* m
Macintoshin käyttöjärjestelmät |
| --- |
|  |
| Classic | 
* System 1
* System 2
* System 3
* System 4
* System 5
* System 6
* System 7
* Mac OS 8
* Mac OS 9

 |
|  |
| macOS | 
* 10.0 Cheetah
* 10.1 Puma
* 10.2 Jaguar
* 10.3 Panther
* 10.4 Tiger
* 10.5 Leopard
* 10.6 Snow Leopard
* 10.7 Lion
* 10.8 Mountain Lion
* 10.9 Mavericks
* 10.10 Yosemite
* 10.11 El Capitan
* 10.12 Sierra
* 10.13 High Sierra
* 10.14 Mojave
* 10.15 Catalina
* 11 Big Sur
* 12 Monterey
* 13 Ventura

 |

 |
**M/S Mega Smeralda** (ent. **Svea**, **Silja Karneval** ja **Color Festival**) oli Silja Linen autolautta, joka oli käytössä Turku–Tukholma-reitillä vanhalla nimellä vuosina 1985–1992 ja uudella vuosina 1992–1994. Se on M/S *Silja Festivalin* sisaralus. Vuosina 1994–2007 alus oli Color Linen käytössä nimellä *Color Festival*. Alus myytiin marraskuussa 2007 italialaiselle Corsica Ferriesille ja sai nimekseen M/S *Mega Smeralda*.

Valmistus
---------

Suomen Höyrylaiva osakeyhtiö tilasi aluksen 13. huhtikuuta 1983 Wärtsilän Hietalahden telakalta Helsingistä. Valmistumisen aikana aluksen tilaussopimus siirrettiin Tukholmaan rekisteröidylle Johnson Linelle. Sen köli laskettiin 12. huhtikuuta 1984 telakkanumerolla 470 ja alus laskettiin vesille 28. syyskuuta. Alus luovutettiin 7. toukokuuta 1985 Svea Line Finlandille. Se vuokrattiin Johnson Linelle ja kastettiin samana päivänä *Sveaksi* kumminaan Birgit Nilsson.

Palvelus
--------

Alus oli esiteltävänä Gröna Lundin rannassa Tukholmassa 11. toukokuuta 1984 ja se asetettiin Silja Linen reitille Tukholmasta Maarianhaminan kautta Turkuun 13. toukokuuta. Alus myytiin Johnson Linelle 15. joulukuuta 1989. Aluksella havaittiin vika konehuoneessa sen saavuttua Turusta Tukholmaan 15. toukokuuta 1990. Vian korjaamisen jälkeen alus myytiin takaisin Svea Line Finlandille 15. elokuuta ja se vuokrattiin Johnson Linelle.

Alus saapui 4. maaliskuuta 1992 Lloyds Werftille Bremerhaveniin modernisoitavaksi. Se kastettiin 31. maaliskuuta *Silja Karnevaliksi* ja alus palasi palvelukseen 7. huhtikuuta. Alus asetettiin 13. huhtikuuta reitille Tukholma–Maarianhamina–Turku. Aluksen myymisestä Color Linelle tehtiin periaatepäätös 15. lokakuuta 1993 ja alus saapui 30. maaliskuuta 1994 viimeisen kerran Turkuun.

Alus lähti maaliskuun viimeisenä päivänä Turusta Göteborgiin, jossa se siirrettiin 2. huhtikuuta telakalle. Alus myytiin 6. huhtikuuta Osloon rekisteröidylle Color Line ASA:lle, joka siirsi aluksen Color Line Marine AS:lle Sandefjordiin. Alus lähti 24. huhtikuuta Göteborgista Hirtshalsiin, jonne se saapui koeajolla 25. huhtikuuta ja alus saapui seuraavana päivänä Fredrikshavniin.

  

Aluksella oli avoimet ovet 26.–27. huhtikuuta Ålborgissa Tanskassa, mistä se lähti Osloon. Aluksen saavuttua Osloon 28. huhtikuuta se kastettiin *Color Festivaliksi*. Alus aloitti liikennöinnin Oslosta Hirtshalsiin 29. huhtikuuta.

22. helmikuuta 2002 Color Festival törmäsi aallonmurtajaan juuri ennen Hirtshalsin satamaa kovalla merenkäynnillä, ja yksi potkuri vaurioitui. Color Festival vietiin Blohm & Vossin telakalle Hampuriin, josta se palasi liikenteeseen 7. maaliskuuta.

Lähteet
-------

1. ↑
2. 1 2 3 4 5 6  faktaomfartyg.se

Aiheesta muualla
----------------

* Kuvia tai muita tiedostoja aiheesta **M/S Mega Smeralda** Wikimedia Commonsissa
*Tämä artikkeli käsittelee kirjaa. Ilmaisulla voidaan viitata myös Lippulauluun.*

**Sinun puolestas elää ja kuolla. Suomen liput, nationalismi ja veriuhri 1917–1945** on Tuomas Teporan teos Suomen lipusta. Sen aiheena on Suomen historia itsenäistymisestä sotien päättymiseen Suomen lipun kautta. Teoksessa kerrotaan lippujen asemasta Suomen historiassa kansallisina symboleina ja aatteen kuvaajina.

Teos perustuu Teporan väitöskirjaan *Lippu, uhri, kansakunta: ryhmäkokemukset ja -rajat Suomessa 1917–1945* (2011). Se palkittiin vuoden 2011 tiedekirjana. Palkintoraadin arvion mukaan "Tepora onnistuu - - esittämään havainnollisesti kuinka lippuihin liittyvät tunnekokemukset rakentuvat."

Teos kuvaa siniristilipun vähittäistä nousua kansalliseksi symboliksi. Siinä analysoidaan nuoren kansallisvaltion ja uhrautumisen suhdetta itsenäistymisestä aina sotien päättymiseen 1945.

Tepora käsittelee teoksessa talvisotaa tarkastelemalla lippuja joukkoliikkeiden ja kansakunnan sosiaalisina symboleina sekä nationalistista uhriajattelua. Kriitikon mukaan Tepora edustaa 2000-luvulla vahvistunutta "uutta sotahistoriaa". Suuntauksen edustajien näkökulma sotaan ei ole vain kenraalien ja poliitikkojen strateginen toiminta, vaan sotaa tutkitaan laajemmin, myös sosiaalisena ja kulttuurisena ilmiönä. Menetelmä hyödyntää sosiologiaa, psykologiasta, antropologiaa ja kirjallisuudentutkimusta. Suuntauksen taustalla on Carolyn Marvinin ja David W. Inglen teoria, jonka mukaan kansallisvaltiota voidaan pitää primitiivisenä heimouskontona, jossa sodassa kuolleet nähdään lipun vaatimina pyhinä uhreina.

Kriitikko katsoo Teporan soveltavan teoriaa onnistuneesti suomalaiseen nationalismiin. Hän pitää kuitenkin teoksen tyyliä raskaslukuisena ja paikoin koukeroisena, niin että lukija joutuu asiaan päästäkseen mielessään editoimaan tekstiä. Siitä huolimatta sisällön syvyys ja älyllinen haastavuus sivuuttavat tyylin ongelmat, ja lukija pääsee ansiokkaan teoksen avulla syventymään ihmisenä olemisen vaikeisiin kysymyksiin.

Lähteet
-------

1. 1 2  Lippujen historia sai vuoden tiedekirja -palkinnon, Yle.fi/uutiset, viitattu 24.3.2012
2. ↑  Tepora, takakansi.
3. 1 2  Olli Sinivaara, Siniristissä kiteytyi tappamisen mahti (Arkistoitu – Internet Archive), Helsingin Sanomat 15.5.2011, viitattu 26.4.2012

Aiheesta muualla
----------------

* Carolyn Marvinin ja David W. Inglen teos *The Totem Myth: Sacrifice and Transformation* (pdf, 4,29 Mt)
**Systemaattinen kirjallisuuskatsaus** (myös **systemaattinen tutkimuskatsaus**) on tieteellinen tutkimusmenetelmä. Se on oleellisen kirjallisuuden ja tutkimusten otannallinen esittely, joka keskittyy yhteen kysymykseen jolla pyritään tunnistamaan, löytämään, valitsemaan ja syntetisoimaan kaikki kyseenomaiseen kysymykseen liittyvä korkealaatuinen oleellinen todistusaineisto jo aiemmin tuotetusta tiedosta.

Systemaattisen katsauksen sekä sen arvioinnin ja soveltamisen ymmärtämisestä on tullut muun muassa terveydenhuoltoalan ammattilaisille välttämätöntä.

Systemaattisen katsauksen yhteydessä voidaan tehdä meta-analyysi. Siinä tilastollisin menetelmin yhdistetään aiempien määrällisten tutkimusten tulokset uudeksi tilastolliseksi tulokseksi, joka näin perustuu yhtä suureen aineistoon kuin aiemmat tutkimukset yhteensä ja on siten luotettavampi.

Katso myös
----------

* Metatutkimus

Kirjallisuutta
--------------

* Johansson, Kirsi ym.: *Systemaattinen kirjallisuuskatsaus ja sen tekeminen*. Hoitotieteen laitoksen julkaisuja. Tutkimuksia ja raportteja A 51. Turku: Turun yliopisto, 2007. ISBN 978-951-29-3203-0.